March 27, 2018
Paska Poi 1st April 2018
Hkristu gaw AHkrung nga ai!
Ndai mabyin gaw num kasha marai mi a lam rai nna, shi a kanu yan kawa gaw makam masham kaba la ai raitim ngwi pyaw ai lam gaw shut ai nga ai (Puritan masa) hpe grau hkan ai Hkristan ni rai ma ai. Laban shani shagu, htingbu kasha ni hte nta shing gan de gin sup pyaw ai aten, shi kanu gaw myi jat sha shakap la rai Chyum laika hpe hkying hkum law law lagawn na daram hti taw nga nga re ai. Nhtoi law law lai mat ai hpang, num kasha dai tsun na shakut sai. “Nu e, sumsing lamu kata gaw kaning san ai kun i? ngu san yang kanu gaw, ‘ya na zawn sha re, ngai sha e’ ngu bai htan ai. Shaloi num kasha gaw, ‘Nu e, Sumsing lamu kata hta ndai zawn sha rai yang, ngai gaw “Ngarai” de she sa mat na ’ngu tsun dat ai da.
Num kasha shi hta teng man ai, jaw ai Hkristan ningmu rawng nga ai. Kaja ai ngu ai gaw kabu gara ai hte san seng ai lam hpe shi dum chye da nu ai.
Hkristan makam masham gaw ‘Paska Poi’ a majaw kabu gara ai, myit mada ai hte awng dang ai lam rai nga ai. Bai hkrung rawt ai lam a majaw, anhte a yubak hkam sharang ai lam gaw lachyum rawng nga ai, si ai hta n htum ai sha Madu Yesu zawn bai hkrung rawt na Hkristu sharin shaga ai hte maren awng padang lu la na re hpe anhte chye la lu sai. San Pawlu ka da ai hte maren, “Hkristu gaw bai n hkrung rawt a yang gaw, anhte a hkaw dan ai ga kaman li la rai nga ai hte, nanhte a makam masham mung kaman li la sha rai nga ai” (1 kor 15: 14) nga ai. Paska poi gaw myit dum galaw ai lam sha n rai, moi na hpe masat shagrau da ai lam n rai, abyin nga ai lam langai rai nga ai. Hkristu gaw ahkrung nga ai. Dai re ai majaw, anhte hpe ten shagu ningdat nga ai lam gaw, shani shagu na anhte a n sa sa ai, amu bung li galaw ai, matsan dum yu lajang ai, tsawra ai hte hkyela ai lam hku nna Hkristu hpe ahkrung nga shangun ai rai nga ai.
“ Shani shagu na Madu hte hkrum zup ai ” mying ai laika buk hpe ka ai ‘ David Rosage ’ gaw dai laika buk hta, shi nam mare lam maw hta ‘ mawdaw ’ jak a sau pung magap kapaw ga mat nna jak sau yawng hkaw mat ai hte jam jau hkrum taw ai da. Gam mi arawng, truck mawdaw du wa nna gawt ai wa gaw shi hpe garum la sai. La kasha dai shi a mawdaw hpe deng law law garawt la ya sai. Ni dik htum ai seng langai de du ai shaloi la dai gaw, jak byen sara shaga ya ai, hkying hkum loi rai jang mawdaw mung kaja mat ai. David shi a hkrun lam bai matut lu ai. Mawdaw garawt ya nna garum la sai la shabrang hpe gumhpraw jaw na nga ai shaloi, hpang de lam ntsa jam jau hkrum ai ni hpe bai n htang garum mu,’ nga nna sha tsun sai. Jak byen sara mung shi lang kau sai sau manu sha la ya ai. Shi tsun ai gaw, “ruyak jam jau hkrum nga ai ni kaw nna amyat n kam la ai” da!
Kaja wa sha anhte a makau grupyin hta ting kyeng n myit ai sha ra kadawn nga ai ni hpe ahkying aten, sut gan, tinang ning tawn ai hte garum la sai masha kaja law law nga nga ai. Dai zawn re ai garum matsan dum la na myit, tatut magam ni gaw kaja wa sha Hkristu gaw dai ni nan ahkrung nga ai lam madun ya ai kaja dik ai sak se rai nga ai.
Sawn sumru mai ai lam; Ngai ra kadawn nga ai shaloi dai zawn matsan dum nna garum la sai ni gaw kadai wa rai nga ta? Ngai a prat hta dai amu ni gaw kaning rai hkrum hkra sai kun? Ngai a prat hta kaja wa Hkristu ahkrung nga ai lam kaning rai sak se hkam lu na rai i?
Courtesy: Chyum Mungga Sasana Magam Dap
eng_Latn srd_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn